4 เทคนิคเด็ดเอาลูกเข้าเต้า กระตุ้นน้ำนมแม่ไหลดี | Love of Mom Thailand
การเอาลูกเข้าเต้าเป็นเคล็ดลับสำคัญในการให้น้ำนมแม่ไหลดี ถ้าให้นมไม่ถูกวิธี หรือท่าให้นมที่ไม่สบาย อาจทำให้น้ำนมแม่หด หรือไม่มีน้ำนมเพียงพอสำหรับลูก
1. อุ้มแบบเนื้อแนบเนื้อ ให้อุ้มลูกในท่าที่ถูกต้อง พยายามอุ้มลูกให้ผิวลูกสัมผัสกับแม่มากที่สุด ท้องชนท้อง แล้วประคองหัวลูกเข้าใกล้บริเวณเต้านม ให้บริเวณจมูกปากแตะแถวหัวนม จากนั้นลูกจะพยายามงับหาเต้านมเอง
2. อมหัวนมให้ถึงลานนม ถ้าให้ลูกดูดนมแม่ โดยงับลานนมได้ลึกพอ จะช่วยให้น้ำนมไหลออกดีโดยให้อุ้มลูกโดยประคองที่ต้นคอ และท้ายทอยให้หน้าเงยเล็กน้อย ให้คางของลูกชิดกับเต้านมด้านล่าง ใช้หัวนมเขี่ยตรงกลางริมฝีปากลูกเบา ๆ จะกระตุ้นให้ลูกอ้าปากเพื่อดูดนม จากนั้นสอดหัวนมเข้าปากลูกให้ลึกถึงลานนม โดยให้ริมฝีปากล่างอมลานนมด้านล่างได้มากกว่าด้านบน พยายามให้คางลูกแนบชิดกับเต้านมแม่
3. ดูดให้เกลี้ยงเต้า ควรให้ลูกดูดนมแม่ให้เกลี้ยงเต้าทีละข้าง ตามปกติจะใช้เวลาดูดข้างหนึ่งไม่ต่ำกว่า 10 นาที เมื่อลูกดูดนมจากเต้าแรกหมดแล้ว ให้เปลี่ยนมาดูดอีกเต้าหนึ่งจนอิ่ม หลังลูกดูดนมเสร็จแล้วลองใช้มือบีบน้ำนมออกมาจะมีน้ำนมออกมาอีกเล็กน้อย แสดงว่ายังพอมีน้ำนมอยู่ ลองนวดคลำที่เต้านมถ้าเต้านมนิ่ม ไม่เป็นก้อน ก็แสดงว่าน้ำนมออกมาได้เกือบหมดดีแล้วค่ะ ซึ่งถ้าแม่บีบน้ำนม หรือปั๊มนมอย่างสม่ำเสมอตามเวลา หรือเวลาเริ่มรู้สึกคัดจะช่วยกระตุ้นน้ำนมให้เต้านมผลิตน้ำนมเรื่อย ๆ และมีน้ำนมไหลออกมาดีค่ะ
4. เอาลูกออกจากเต้านม ถ้าต้องการเอานมออกจากปากลูกในขณะที่ยังดูดนมอยู่ หรือเวลาลูกดูดนมแล้วรู้สึกเจ็บที่หัวนมแสดงว่าลูกดูดผิดวิธี ต้องพยายามตั้งท่าให้ลูกดูดใหม่ให้ถูกวิธี อย่าดึงรีบหัวนมออกทันที จะทำให้หัวนมแตก ให้ใช้นิ้วมือที่สะอาดสอดข้างมุมปากของลูกแล้วกดลงเบา ๆ แล้วจึงค่อยดึงลูกออกจากเต้านม
ทิปส์ ถ้าเอาลูกเข้าเต้าแล้วเจ็บ แสดงว่าเอาลูกเข้าเต้าผิดวิธี ทำให้ได้น้ำนมน้อย ลูกน้ำหนักตัวไม่ขึ้น เพราะนมไม่พอ และอาจทำให้หัวนมแตก เต้านมอักเสบ เต้านมคัด ท่อน้ำนมอุดตัน เป็นฝีจากการที่น้ำนมไหลออกได้ไม่ดีได้ค่ะ จึงควรปรับท่าการให้นมให้ถูกต้องเพื่อให้น้ำนมแม่ไหลดี